text: L'Informatiu - Les Jornades Europees del Patrimoni visita indrets històrics del municipi
  Les Jornades Europees del Patrimoni visita indrets històrics del municipi
  Una trentena de persones van participar diumenge en l'activitat dissenyada per la Regidoria de Cultura per celebrar les Jornades Europees de Patrimoni.
  De ruta amb bicicleta per conèixer el patrimoni era el títol de la proposta d'enguany.
  Durant dues hores i mitja, els participants van recórrer camins i indrets històrics de Santa Perpètua. Van començar pels horts de la Plana del Molí, el Castell de Mogoda, la Granja Soldevila, el castell de Can Taió, Torreferrussa i va acabar a la masia de Can Sabau. Un guia, Manel Morral, va donar les explicacions dels diferents edificis del patrimoni local i va explicar la seva història.
  La majoria de les persones participants eren famílies que van aprofitar per fer esport i conèixer la història del municipi.
  La tècnica de Cultura, Mònica Balcells, ha explicat que la sortida va ser un èxit de participació amb famílies que va combinar oci i coneixement. Balcells ha confirmat que moltes persones desconeixen la història local perquè, com que és la més propera, és la que pensem que ja podrem conèixer en qualsevol moment.
  La Regidoria de Cultura ja va organitzar una altra activitat similar per unes altres Jornades de Patrimoni però amb un recorregut diferent per la zona de la riera fins arribar al forn romà de Ca'n Oller. La tècnica de Cultura ha comentat que la ruta d'aquest any va ser més extensa i que tothom va gaudir de les dues hores i mitja de recorregut tenint en compte les aturades per conèixer la història de cada lloc. Balcells ha subratllat que les bicicletes limiten la quantitat de participants ja que sinó cal tallar carrers i és necessària la presència policial i considera que aquest tipus de sortides tenen més qualitat fent-se en grups petits.